bluuebunny/crossref_metadata_2025 huggingface dataset:
Ανάπτυξη σύνθετων μεμβρανών νανοδομών άνθρακα και πυριτίου για το διαχωρισμό μειγμάτων αερίων και μελέτη νανοδομών άνθρακα για την αποθήκευση υδρογόνου
Authors: Λαμπρόπουλος Αναστάσιος
Published: January 2014

Στην παρούσα διδακτορική διατριβή, δύο τύποι σύνθετων μεμβρανών νανοδιήθησης εξετάστηκαν ως προς την αποδοτικότητα του λεπτού στρώματος διαχωρισμού, επιτελώντας μετρήσεις διαπέρασης αερίων. Τα υπό εξέταση υλικά ήταν μεμβράνες γ-αργιλίας (με τυπική διάμετρο πόρων 4 και 10 nm) υποστηριγμένες σε μακροπορώδη υποστρώματα α-αργιλίας, καθώς και σωληνωτού τύπου ύαλοι Vycor. Η ύπαρξη ορισμένου αριθμού ατελειών στις σύνθετες μεμβράνες επιβεβαιώθηκε μέσω εφαρμογής μίας ειδικά τροποποιημένης τεχνικής ποροσιμετρίας υδραργύρου, η οποία επιπλέον κατέστησε δυνατό τον ακριβή προσδιορισμό του εύρους των ατελειών. Επίσης, τμήματα των μεμβρανών α- /γ-αργιλίας που έφεραν ατέλειες υπεβλήθησαν σε τροποποίηση μέσω της διεργασίας CVD (Chemical Vapor Deposition) υπό διαφορετικές πειραματικές συνθήκες, ώστε να εξεταστεί η πιθανότητα τόσο της ελάττωσης της διαμέτρου πόρων όσο και της εξάλειψης των μεγάλου μεγέθους ατελειών του στρώματος διαχωρισμού, λόγω της εναπόθεσης SiO2 εντός της πορώδους δομής. Οι μικρογραφίες SEM (Scanning Electron Microscopy) των τροποποιημένων μεμβρανών φανέρωσαν ότι εφαρμογή διαφοράς πίεσης μεταξύ των δύο πλευρών τους οδηγεί στην ανάπτυξη επιπρόσθετου φιλμ εναπόθεσης πυριτίας είτε στην επιφάνεια του λεπτού στρώματος νανοδιήθησης είτε στην επιφάνεια του υποστρώματος. Αυτή η μετατόπιση της ζώνης εναπόθεσης συνέβη ιδιαίτερα στην περίπτωση της παρουσίας μακροπόρων ή ατελειών στο λεπτό στρώμα νανοδιήθησης, γεγονός που επιβεβαιώθηκε από πειράματα της ειδικά αναπτυγμένης τεχνικής ποροσιμετρίας υδραργύρου. Η συνεχής παρακολούθηση και ο έλεγχος της εξέλιξης της πορώδους δομής των μεμβρανών νανοδιήθησης κατά τη διάρκεια της τροποποίησής τους είναι δυνατόν να επιτευχθεί με τη βοήθεια in-situ και ex-situ τεχνικών, που συνδυάζονται είτε σε διαδοχικά στάδια είτε σε πραγματικό χρόνο. Μία τεχνική in-situ αξιοποιήθηκε με σκοπό την παρακολούθηση σταδιακών αλλαγών της διαμέτρου των πόρων κατά την τροποποίηση με βάση τη διεργασία CVD των μεσοπορωδών μεμβρανών α- /γ-αργιλίας και Vycor, για τις οποίες ο μηχανισμός διάχυσης τύπου Knudsen είναι ο αρχικός μηχανισμός μεταφοράς. Τα αποτελέσματα της in-situ καταγραφής της διαπέρασης Ο2 αναλύονται σε συνδυασμό με δεδομένα από ex-situ στατικές πειραματικές τεχνικές (ποροσιμετρία Hg και ποροσιμετρία Ν2 σε 77 Κ), τα οποία ελήφθησαν μετά την ολοκλήρωση κάθε διεργασίας CVD, προκειμένου να διαλευκανθεί η επίδραση των διαφορετικών συνθηκών κατεργασίας στη μεταβολή του εύρους των πόρων. Οι διεργασίες CVD διεξήχθησαν σε μία συσκευή που σχεδιάστηκε και κατασκευάστηκε στο εργαστήριο και η οποία επίσης επιτρέπει τη συνεχή παρακολούθηση της διαπέρασης Ο2 και την εφαρμογή πιέσεων μέχρι 0.3 MPa, καθώς και μετρήσεις διαπέρασης άλλων αερίων. ...........................
Ο ρόλος της μακροσκοπικής ανατομικής στη σύγχρονη προπτυχιακή και μεταπτυχιακή εκπαίδευση
Authors: Πιάγκος Κωνσταντίνος
Published: January 2014

Η Ανατομική αποτελεί τον ακρογωνιαίο λίθο της ιατρικής παιδείας και ιατρικής επιστήμης, η γνώση της οποίας αποτελεί το εχέγγυο όχι μόνο για την κατανόηση των βασικών και κλινικών της αρχών, αλλά και για την ορθή άσκηση της ιατρικής στη καθημερινή πράξη. Τις τελευταίες δεκαετίες η ολοένα εξελισσόμενη ιατρική επιστήμη επέβαλε την αναδιαμόρφωση και τον εκσυγχρονισμό του εκπαιδευτικού μοντέλου της ανατομικής διδασκαλίας. Η κλασσική παραδοσιακή διδασκαλία της Ανατομικής που γαλούχησε και ανέθρεψε μεγάλους ερευνητές επιστήμονες ιατρούς και δασκάλους, έδωσε τη σκυτάλη σε ένα νέο εκπαιδευτικό μοντέλο διδασκαλίας εμπλουτισμένο με νέα αντικείμενα μελέτης , τη χρήση υπολογιστών, την εισαγωγή της πλαστικοποίησης του σώματος σε πολλά εργαστήρια ανατομίας ανά τον κόσμο, αλλά παράλληλα υπήρξαν και ιατρικές σχολές στις οποίες η άσκηση στο πτώμα δεν υφίσταται πλέον. Δίπλα στα κλασικά και αναντικατάστατα εργαλεία ανατομίας προστίθενται νέα εργαλεία (βιντεοπροβολή, ψηφιακή φωτο- camera, video- camera, πρόσβαση στο διαδίκτυο και δυνατότητα ανασύνθεσης της ανατομικής εικόνας προκειμένου να αποτυπωθεί πιστότερα η ανατομική εικόνα με κάθε δυνατή λεπτομέρεια. Και ενώ θα περίμενε κανείς το γνωστικό αντικείμενο της Ανατομίας να διδάσκεται παράλληλα με τις κλινικές και χειρουργικές ειδικότητες, η μείωση των ωρών της προπτυχιακής διδασκαλίας της Ανατομίας σε παγκόσμιο επίπεδο και η συρρίκνωση της παρερχομένης ανατομικής γνώσης έχει προκαλέσει μεγάλη ανησυχία ειδικότερα σε αυτούς που θα ακολουθήσουν χειρουργικές ειδικότητες. Η βασική χειρουργική κατάρτιση περνάει μέσα από την Ανατομία και δε μπορεί να υπάρξει χωρίς αυτή. Για τον λόγο αυτό η θέση της βασικής επιστήμης της Ανατομικής στη βασική χειρουργική εκπαίδευση και τις αδελφές κλινικές επιστήμες πρέπει να επαναξιολογηθεί. Είναι απολύτως αναγκαίο ένα νέο πρόγραμμα διδασκαλίας που θα παρέχει λεπτομερή γνώση της Ανατομικής τόσο στο προκαταρτικό στάδιο όσο και στο στάδιο της εξειδικευμένης κατάρτισης. Η αίθουσα Ανατομών, η επαφή με το πτώμα έχει ακόμα θέση στη προπτυχιακή και μεταπτυχιακή εκπαίδευση και η Ανατομή. Η ανατομή του πτώματος παραμένει ένα από τα ισχυρότερα μέσα διδασκαλίας γιατί έχει επιζήσει της αυστηρότερης δοκιμασίας στη παιδαγωγική δοκιμασία και έχει αντέξει στον χρόνο. Η Ανατομία αποτελεί το μοναδικό συνδετικό κρίκο των σημερινών ειδικοτήτων και υποειδικοτήτων γιατί εξετάζει συνολικά το ανθρώπινο σώμα και παρέχει όλα τα εφόδια που χρειάζεται ένας ιατρός για να παρατηρήσει να κατανοήσει να διαγνώσει και να θεραπεύσει τον ασθενή του. Ο φοιτητής - το πτώμα - ο ασθενής είναι ο κυρίαρχος παράγοντας στην ιατρική εκπαίδευση.
Διερεύνηση των μηχανισμών του κυτταρικού stress κατόπιν επιδράσεως χημειοθεραπευτικών παραγόντων ρυθμιστών των αντιδράσεων υπερευαισθησίας και φαρμάκων του γαστρεντερικού
Authors: Παπαμιχαήλ Κωνσταντίνος
Published: January 2014

The recognition of Saccharomyces cerevisiae as an established experimental organism for the study of adaptive and protective cellular stress responses is attributed to the evolutionary conserved physiological, biochemical, cellular and molecular processes. The aim of this study was to investigate the effects of the pharmacologically modified yeast microenvironment and the actions of chemotherapeutic agents, modulators of hypersensitivity reactions and the drugs for the treatment of gastric ulcers under modified conditions, on the heat shock (HS) response. The agents were administered in yeast cultures, either chronically through to or acutely during the post-logarithmic phase of growth, prior to exposure to potentially lethal HS. The response to HS was evaluated by the determination of cell viability and occasionally of the growth potential after HS. Microenvironmental modifications were performed by chronic incubation of yeast cells with hormonal or immunomodulatory agents. The results demonstrated that chronic administration of the thyroid hormones 3 and 4 increased cell viability, in constrast to 17#-oestradiol and the immunomodulatory agents prednisolone, histamine, dimetindene and ranitidine. Regarding 4, the data obtained following incubation with cycloheximide, omeprazole, pantoprazole, amiodarone, dronedarone, C48/80, cromolyn, geldanamycin, 17-allylamine-17-dimethoxy-geldanamycin, irinotecan, suramin and doxorubicin, pointed to the involvement of de novo protein synthesis, + and Ca2+ homeostasis, hsp90 and topoisomerases #, ##, in the induction of the thermotolerant phenotype. Besides the variability observed in the chronic and acute administration of chemotherapeutic agents, modulators of hypersensitivity reactions and the drugs for the treatment of gastric ulcers, as well as amongst agents belonging to the same category, depending on the dose, duration of administration and combination of drugs; modifications with T4 influenced differentially the action of these agents on the cellular stress response. In conclusion, upon pharmacological modification, mostly via chronic incubation with thyroid hormones, alterations in the cellular stress response to drugs were of particular significance and provided data on the emergence of the resistant phenotype and the ‘behaviour’ of microorganisms during drug administration in the absence or presence of underlying disorders. In addition, although these data could not be extrapolated directly to mammals, the homology in many evolutionary conserved cellular processes between S. cereviciae and higher eukaryotes and the reliability of the experimental model in the cellular stress response research, provided preliminary information on the potential adjustment of drug action under pathological conditions and offered a lead for the re-evaluation of therapeutic interventions
Επίδραση της ένταξης Φ/Β μονάδων στην ποιότητα ισχύος δικτύων διανομής
Authors: Παπαϊωάννου Ιουλία
Published: January 2014

Το αντικείμενο της παρούσας διδακτορικής διατριβής είναι η διείσδυση της Διανεμημένης Παραγωγής Ηλεκτρικής Ενέργειας (ΔΠ), και ειδικότερα των Φωτοβολταϊκών Συστημάτων, στο Σύστημα Ηλεκτρικής Ενέργειας (ΣΗΕ). Στόχος της διατριβής είναι η ανάπτυξη μιας ολοκληρωμένης μεθόδου για την εκτίμηση της επίδρασης που πρόκειται να έχει η διείσδυση αυτή, με όρους ανύψωσης της τάσης και αρμονικής παραμόρφωσης. Προτείνεται ένα μοντέλο που ενσωματώνει την τεχνολογία και τα λειτουργικά χαρακτηριστικά των Φ/Β συστημάτων, παρέχοντας ένα εργαλείο έρευνας και διερεύνησης ζητημάτων ένταξης Φ/Β μονάδων σε δίκτυα. Παράλληλα όμως, εντοπίζεται η αναγκαιότητα μιας αναλυτικής μεθόδου υπολογισμού του προφίλ της τάσης σε δίκτυα με διασυνδεμένη Φ/Β παραγωγή και προτείνεται κατ’ αυτόν τον τρόπο αναλυτική σχέση υπολογισμού των τάσεων στα Σημεία Κοινής Σύνδεσης δικτύων με φορτία και παραγωγή στη χαμηλή τάση.
Μελέτη του συνεργικού ρόλου του IGF-I συστήματος και των οιστρογόνων στην καρκινογένεση του παχέος εντέρου ασθενών με σύνδρομο αντίστασης στην ινσουλίνη με τη χρήση συνεστιακού σαρωτικού laser μικροσκοπίου
Authors: Παπαξοΐνης Κωνσταντίνος
Published: January 2014

Στην παρούσα μελέτη, μέσω της χρησιμοποίησης μιας πρωτότυπης μεθόδου ποσοτικοποίησης του ανοσοφθορισμού και με τη βοήθεια συνεστιακού σαρωτικού Laser μικροσκοπίου, συγκρίθηκε η έκφραση των υποδοχέων IGF-ΙR (υποδοχέας ινσουλινόμορφου αυξητικού παράγοντα–Ι) και ERβ (οιστρογονικός υποδοχέας-β) στους επιθηλιακούς όγκους του παχέος εντέρου, πασχόντων και μη-πασχόντων από το μεταβολικό σύνδρομο (σύνδρομο αντίστασης στην ινσουλίνη). Η μελέτη αποσκοπούσε στη διερεύνηση του συνεργικού ρόλου του IGF συστήματος και των οιστρογόνων στην καρκινογένεση, ο οποίος θα μπορούσε να εξηγήσει την αυξημένη συχνότητα της νόσου στους πάσχοντες από το μεταβολικό σύνδρομο. Παράλληλα, θα μπορούσε να αποτελέσει το θεωρητικό υπόβαθρο για την εισαγωγή νέων στοχευμένων θεραπειών έναντι συγκεκριμένων μορίων-στόχων, στους ασθενείς αυτούς. Η μελέτη πραγματοποιήθηκε σε υλικό ενδοσκοπικών βιοψιών αδενωματωδών πολυπόδων και αδενοκαρκινωμάτων του παχέος εντέρου, οι οποίες ελήφθησαν στην Ενδοσκοπική Μονάδα του Β΄Γαστρεντερολογικού Τμήματος του Γ.Ν.Α. «Ο Ευαγγελισμός». Από τον Οκτώβριο του 2002 μέχρι τον Οκτώβριο του 2004 ενδοσκοπήθηκαν 100 ασθενείς (54 άνδρες και 46 γυναίκες), οι οποίοι πληρούσαν τα κριτήρια εισόδου στη μελέτη. Η μέση ηλικία ήταν 67,3 (±9,4) έτη. Στους 51 διαγνώστηκε το μεταβολικό σύνδρομο. Συνολικά διαγνώστηκαν 25 πρώιμα αδενώματα, 44 προχωρημένα αδενώματα και 31 αδενοκαρκινώματα παχέος εντέρου. Το υλικό των βιοψιών μελετήθηκε με τη χρήση συνεστιακού σαρωτικού Laser μικροσκοπίου (BioRad MRC- 600), στο Εργαστήριο Παθολογικής Ανατομικής με τις διαδικασίες, οι οποίες αναλύονται στο κεφάλαιο της μεθοδολογίας. Από τη στατιστική ανάλυση των αποτελεσμάτων προέκυψαν τα ακόλουθα βασικά συμπεράσματα: (α) Για τη διαδοχική σειρά, πρώιμο αδένωμα - προχωρημένο αδένωμα - αδενοκαρκίνωμα, παρατηρείται μία προοδευτική αύξηση της έκφρασης του IGF-IR με παράλληλη προοδευτική ελάττωση της έκφρασης του ER-β, στις επιθηλιακές αυτές βλάβες. (β) Η έκφραση των δύο υποδοχέων σχετίζεται σημαντικά. Ο συντελεστής συσχέτισης για τους δύο υποδοχείς, μετά από έλεγχο για τους παράγοντες ηλικία, φύλο, διάγνωση του μεταβολικού συνδρόμου, είδος και εντόπιση της βλάβης, ήταν 0,295 (p=0,004). (γ) Η έκφραση των δύο υποδοχέων σχετίζεται με το μεταβολικό σύνδρομο. Η ανάλυση της μεταβλητότητας ανέδειξε ότι το αποτέλεσμα της διάγνωσης του μεταβολικού συνδρόμου επί των εκφράσεων των IGF-I και ER-β υποδοχέων, ήταν στατιστικά σημαντικό (p=0,007 και p=0,018, αντίστοιχα). Τα ανωτέρω αποτελέσματα υποστηρίζουν τη συνδυασμένη επίδραση του ινσουλινόμορφου αυξητικού παράγοντα και των οιστρογόνων στον καρκίνο του παχέος εντέρου και τον ιδιαίτερο ρόλο που διαδραματίζουν στους πάσχοντες από το σύνδρομο αντίστασης στην ινσουλίνη.
In vivo απεικόνιση των υποδοχέων 1α της σεροτονίνης (5-HT1a) στον εγκέφαλο με ενώσεις του Tc-99m
Authors: Χιωτέλλης Αριστείδης
Published: January 2014

Η σύγχρονη έρευνα στον τομέα των ραδιοφαρμάκων του Tc/Re στοχεύει στην επισήμανση βιολογικά δραστικών ενώσεων με τα στοιχεία αυτά με σκοπό την ανάπτυξη εξειδικευμένων ραδιοφαρμάκων προς ένα συγκεκριμένο βιολογικό στόχο. Οι υποδοχείς 5-ΗΤ1Α στο ΚΝΣ παρουσιάζουν ιδιαίτερο ενδιαφέρον γιατί μεταβολές στη συγκέντρωση και τη λειτουργικότητά τους φαίνεται να εμπλέκονται σε νευρολογικές και ψυχολογικές διαταραχές όπως κατάθλιψη, άγχος, σχιζοφρένεια, νόσο του Alzheimer και βουλιμία. Επομένως η απεικόνιση των υποδοχέων αυτών in vivo θα μπορούσε να δώσει πληροφορίες για τον τρόπο που αυτοί μεταβάλλονται σε παθολογικές καταστάσεις και να αποτελέσει μέσο για την έγκαιρη διάγνωσή τους με την ευρέως χρησιμοποιούμενη τεχνολογία SPECT. Κύριος στόχος της παρούσας εργασίας ήταν ο σχεδιασμός, η σύνθεση, ο, χαρακτηρισμός και η φαρμακολογική αξιολόγηση νέων ενώσεων του ρηνίου και τεχνητίου με κατάλληλες ιδιότητες για την in vivo απεικόνιση των υποδοχέων 5-ΗΤ1Α στον εγκέφαλο. Προς αυτόν το σκοπό χρησιμοποιήθηκε ο τρικαρβόνυλο πυρήνας των μετάλλων [Μ(CO)3+, M = Tc/Re] λόγω των ιδανικών φυσικοχημικών του χαρακτηριστικών και στα σύμπλοκα ενσωματώθηκε με κατάλληλο τρόπο η φαρμακοφόρος δομή της 1-(2-μεθοξυφαινυλο)-πιπεραζίνης που αποτελεί τμήμα του «πραγματικού» ανταγωνιστή των υποδοχέων 5-ΗΤ1Α της σεροτονίνης, WAY 100635, η οποία αποτελεί την απαραίτητη δομική μονάδα για την εμφάνιση συγγένειας για τους συγκεκριμένους υποδοχείς. Για τον σχεδιασμό των συμπλόκων επιλέχτηκε το μεταλλικό κέντρο να σταθεροποιείται από συναρμοτές που να είναι είτε μονοάμιδο παράγωγα του πυριδινυλο-2-μεθυλαμινο-Ν-Ν-διοξικού οξέος (PADA, σύστημα από άτομα δότες [ΝΝΟ]) είτε θειαιθέρες θειούχων αμινοξέων (σύστημα από άτομα δότες [SNO]) για τα οποία δύο συστήματα έχει βρεθεί ότι συναρμόζονται πολύ καλά με το συγκεκριμένο πυρήνα δίνοντας ουδέτερα και σταθερά σύμπλοκα. Για τη παρασκευή των συναρμοτών - παράγωγα του PADA ευρέθη εύχρηστο συνθετικό σχήμα μέσω του ανυδρίτη του PADA με επίδραση σε αυτόν ισομοριακής ποσότητας της αντίστοιχης αμίνης. Δοκιμάστηκαν καταρχήν οι απλές αμίνες βενζυλαμίνη, πυρρολιδίνη και ανιλίνη ως πρότυπες ενώσεις για αλειφατικές και αρωματικές αμίνες αντίστοιχα οπότε και ελήφθηκαν οι ζητούμενοι συναρμοτές. Η μέθοδος αυτή αποτελεί ουσιαστικά τρόπο ενσωμάτωσης οποιασδήποτε βιολογικά δραστικής αμίνης στο μόριο του PADA και άρα επισήμανσή της με Tc-99m. Οι συναρμοτές πρότυπα χρησιμοποιήθηκαν για την σύνθεση των αντίστοιχων συμπλόκων με ρήνιο προκειμένου να διερευνηθεί η χημεία συναρμογής οπότε και διαπιστώθηκε ότι τα σύμποκα που σχηματίζονται είναι όντως του τύπου [Re(CO)3(NNO)] όπως συμβαίνει και με το πρότυπο μόριο του PADA. ...........................................................................................................................................
Επίδραση μονωτικών επικαλύψεων στη συμπεριφορά ανομοιογενών διακένων υπό κρουστικές τάσεις
Authors: Μαυροειδής Πέτρος
Published: January 2014

Αντικείμενο της διατριβής αποτέλεσε η θεωρητική και πειραματική διερεύνηση της διηλεκτρικής συμπεριφοράς ανομοιογενών διακένων ράβδου-πλάκας με διηλεκτρική επικάλυψη στη ράβδο υπό θετικές κρουστικές τάσεις. Το μήκος του διακένου μεταβλήθηκε μεταξύ 2.5 και 15 cm, επιβλήθηκαν κανονικές εξωτερικές και εσωτερικές κρουστικές τάσεις στη ράβδο και το υλικό της επικάλυψης ήταν πολυτετραφθόροαιθυλένιο (PTFE) ή εποξική ρητίνη. Τα αποτελέσματα διερεύνησης της διηλεκτρικής συμπεριφοράς των απλών διακένων αέρα που μελετήθηκαν, δηλαδή αυτών χωρίς μονωτική επικάλυψη στη ράβδο, χρησιμοποιήθηκαν ως αναφορά. Η εξέλιξη της ηλεκτρικής εκκένωσης στα σύνθετα διάκενα, δηλαδή σε αυτά με επικάλυψη στη ράβδο, περιγράφεται από τα εξής στάδια: έναυση της αρχικής κορώνα στη περιοχή γύρω από την απόληξη της γυμνής ή επικαλλυμένης ράβδου, ανάπτυξη της επιφανειακής κορώνα από υψηλότερα σημεία της μονωτικής επικάλυψης, έναυση δευτερεύουσας κορώνα στην περιοχή της γυμνής ράβδου πάνω από το άνω όριο της μονωτικής επικάλυψης και, τέλος, ηλεκτρική διάσπαση μέσω ενός σπινθήρα από το γυμνό τμήμα της ράβδου προς τη γειωμένη πλάκα. Η έναυση της αρχικής κορώνα στα σύνθετα διάκενα συμβαίνει υπό υψηλότερη εφαρμοζόμενη τάση σε σχέση με τα απλά διάκενα, ωστόσο υπό χαμηλότερο εφαρμοζόμενο πεδίο, ιδιαίτερα για την περίπτωση της επικάλυψης από PTFE. Τα αποτελέσματα σχετικά με την έναυση της αρχικής κορώνα ερμηνεύονται με βάση την έκταση του κρίσιμου όγκου γύρω από την απόληξη της ράβδου, την ύπαρξη βοηθητικών μηχανισμών παραγωγής αρχικών ηλεκτρονίων καθώς και την συσσώρευση φορτίου στη διηλεκτρική επιφάνεια σαν αποτέλεσμα των προεκκενώσεων. Η έκταση ανάπτυξης της επιφανειακής κορώνα είναι μεγαλύτερη υπό εξωτερικές απ’ ότι υπό εσωτερικές κρουστικές τάσεις και συμβαίνει σε χαμηλότερα εφαρμοζόμενα πεδία για την επικάλυψη από PTFE σε σχέση με την επικάλυψη από εποξική ρητίνη. Η ανάπτυξη της επιφανειακής κορώνα συσχετίζεται με τα χαρακτηριστικά της αρχικής κορώνα και της εφαρμοζόμενης τάσης και επηρεάζει με τη σειρά της την έναυση της δευτερεύουσας κορώνα και επομένως την ηλεκτρική διάσπαση. Η αύξηση της τάσης διάσπασης στα σύνθετα σε σχέση με τα απλά διάκενα συσχετίζεται με τις εκκενώσεις κορώνα που προηγούνται της ηλεκτρικής διάσπασης.
Traffic flow assignment for multi - homed wireless hosts system architecture and algorithms
Authors: Ζαφείρης Βασίλειος
Published: January 2014

Η διατριβή στοχεύει στη βελτιστοποίηση της συνδεσιμότητας ενός κινητού τερματικού σε ένα ετερογενές περιβάλλον ασύρματης δικτυακής πρόσβασης. Συγκεκριμένα, γίνεται μελέτη του προβλήματος της κατανομής των ροών κίνησης ενός ασύρματου σταθμού που διαθέτει δυνατότητα ταυτόχρονης χρήσης πολλαπλών δικτυακών διεπαφών (multi-homed). Επιπλέον, γίνεται προδιαγραφή της αρχιτεκτονικής και μελέτη της επίδοσης ενός συστήματος για την υποστήριξη της εκτέλεσης αλγορίθμων κατανομής ροών κίνησης ή συναφών μηχανισμών απόφασης. Το πρόβλημα της κατανομής ροών κίνησης (traffic flow assignment problem-TFAP) αποτελεί προσαρμογή για multi-homed σταθμούς του προβλήματος επιλογής δικτύου πρόσβασης. Στα πλαίσια της διατριβής γίνεται αναλυτική διατύπωση του TFAP προβλήματος και μελέτη της πολυπλοκότητάς του. Καθώς το TFAP αποδεικνύεται ότι είναι NP-Hard, γίνεται προδιαγραφή ενός ευρετικού αλγορίθμου βασισμένου σε τοπική αναζήτηση για την προσεγγιστική επίλυσή του. Ο ευρετικός αλγόριθμος επιτυγχάνει ικανοποιητική ακρίβεια η οποία αξιολογείται μέσω της σύγκρισης των προσεγγιστικών λύσεων με τις ακριβείς λύσεις για ένα μεγάλο αριθμό τυχαία παραγομένων προβλημάτων. Η αξιολόγηση της προσέγγισης πραγματοποιείται επίσης και μέσω προσομοίωσης όπου γίνεται μελέτη του κόστους διαχείρισης κινητικότητας που υπεισέρχεται η συνεχής βελτιστοποίηση της κατανομής των ροών κίνησης ενός σταθμού. Η εκτέλεση αλγορίθμων επιλογής δικτύου ή κατανομής ροών κίνησης απαιτεί την μεταφορά στα σημεία απόφασης πληροφορίας η οποία είναι κατανεμημένη μεταξύ των ασύρματων σταθμών και των δικτύων πρόσβασης. Η έγκαιρη μεταφορά της στα σημεία απόφασης καθώς και η ολοκλήρωση ομοειδών δεδομένων από διαφορετικές πηγές αποτελούν προϋποθέσεις για την αξιόπιστη εκτέλεση των αλγορίθμων. Η συλλογή της παραπάνω πληροφορίας αυτόνομα από κάθε τερματικό είναι χρονοβόρα, ενώ η συγκέντρωση και παροχή της αποκλειστικά από τον οικείο πάροχο κάθε χρήστη θέτει ζητήματα αξιοπιστίας. Η διατριβή προτείνει την αρχιτεκτονική ενός συστήματος για την υποστήριξη της εκτέλεσης αλγορίθμων κατανομής ροών κίνησης ή επιλογής δικτύου πρόσβασης το οποίο λαμβάνει υπόψη τα παραπάνω ζητήματα. Το σύστημα είναι κατανεμημένο σε πολλαπλές διαχειριστικές περιοχές και είναι βασισμένο σε πράκτορες λογισμικού οι οποίοι εκπροσωπούν τους χρήστες, τους παρόχους και τη ρυθμιστική αρχή. Η διατριβή προδιαγράφει τις βασικές λειτουργίες του συστήματος και την ενσωμάτωσή του στη δικτυακή υποδομή ενός ετερογενούς ασύρματου δικτύου. Επιπλέον, παρέχει μελέτη θεμάτων που σχετίζονται με την επίδοσή του μέσω της υλοποίησης ενός συστήματος προσομοίωσης.
Ο ρόλος της αρτηριακής πίεσης και του σακχαρώδους διαβήτη σε ασθενείς με μυοκαρδιοπάθεια στεφανιαίας αρχής και η συμβολή της πυρηνικής ιατρικής
Authors: Κότσαλου Ειρήνη
Published: January 2014

ΣΚΟΠΟΣ : Σκοπός της παρούσης μελέτης είναι η διερεύνηση του ρόλου του Σπινθηρογραφήματος Μυοκαρδίου και η συμβολή της Πυρηνικής Ιατρικής στην ανίχνευση Μυοκαρδιοπάθειας Στεφανιαίας αρχής σε ασθενείς με καλά ρυθμιζόμενο Σακχαρώδη Διαβήτη. Επιπλέον, μελετήθηκε τυχόν ύπαρξη συσχέτισης του είδους των σπινθηρογραφικών ευρημάτων και παραγόντων όπως η ηλικία, το φύλο, η ηλικία έναρξης του ΣΔ, η ακολουθούμενη θεραπεία του ΣΔ, τα τυχόν συνυπάρχοντα συμπτώματα ενδεικτικά στεφανιαίας νόσου στους ασθενείς αυτούς, καθώς και η συνύπαρξη γνωστών επιβαρυντικών παραγόντων κινδύνου για στεφανιαία νόσο με στόχο την διαστρωμάτωση των ασθενών με Σακχαρώδη Διαβήτη σε υψηλού και χαμηλού κινδύνου για Στεφανιαία Νόσο. ΥΛΙΚΟ-ΜΕΘΟΔΟΣ : Στην έρευνα συμμετείχαν 117 ασθενείς πάσχοντες από Σακχαρώδη Διαβήτη τύπου 2, που πληρούσαν τα κριτήρια ένταξης, εκ των οποίων 92 άνδρες(78,6%) και 25 γυναίκες(21,3%) με μέση ηλικία τα 62 έτη. Μετά από τη λήψη λεπτομερούς ιστορικού σχετικά με τους παράγοντες κινδύνου για στεφανιαία νόσο, το κληρονομικό ιστορικό, τυχόν προηγούμενο οξύ στεφανιαίο επεισόδιο ή συμπτώματα ενδεικτικά στεφανιαίας νόσου και πληροφορίες για την θεραπεία στην οποία υποβάλλονταν, κάθε εξεταζόμενος υπεβλήθη σε σπινθηρογράφημα Spect με Tc-99m-tetrofosmin σε κόπωση και ηρεμία. Τέλος, εκτιμήθηκαν τα ευρήματα από το σπινθηρογράφημα μυοκαρδίου σε κόπωση και ηρεμία, καθώς και εκείνα της ραδιοϊσοτοπικής κοιλιογραφίας ως προς την ύπαρξη ή μη μυοκαρδιακής βλάβης ως εκδήλωσης στεφανιαίας νόσου, σε ασθενείς πάσχοντες από Σακχαρώδη Διαβήτη τύπου2. ΑΠΟΤΕΛΕΣΜΑΤΑ-ΣΥΜΠΕΡΑΣΜΑΤΑ : Τα αποτελέσματα του σπινθηρογραφικού ελέγχου συσχετίστηκαν με την ηλικία των ασθενών, την διάρκεια της νόσου, το φύλο των ασθενών και το είδος της λαμβανόμενης θεραπείας. Συμπερασματικά, προέκυψε ότι ο τύπος και η έκταση της μυοκαρδιακής βλάβης είχαν σημαντικού βαθμού εξάρτηση με την διάρκεια της νόσου και την ηλικία του ασθενούς. Επιπλέον, επιβεβαιώθηκε κλινικά η σύσταση της Αμερικάνικης Διαβητολογικής Εταιρείας, για την έγκαιρη διάγνωση του ασυμπτωματικού διαβήτη και την έναρξη κατάλληλης θεραπείας. Τα αποτελέσματα του σπινθηρογραφικού ελέγχου συσχετίστηκαν με την ηλικία των ασθενών και την διάρκεια της νόσου, ενώ τελικά προέκυψε ότι ο τύπος και η έκταση της μυοκαρδιακής βλάβης είχαν σημαντικού βαθμού εξάρτηση με την διάρκεια της νόσου και την ηλικία του ασθενούς. Το σπινθηρογράφημα μυοκαρδίου αποτελεί μέθοδο αναφοράς στη διερεύνηση Μυοκαρδιοπάθειας Στεφανιαίας Αρχής σε ασθενείς με Σακχαρώδη Διαβήτη, ιδίως σε ασυμπτωματικούς ασθενείς, λόγω της συνυπάρχουσας σιωπηρής ισχαιμίας και της διαβητικής αυτόνομης νευροπάθειας, ενώ ο Σακχαρώδης Διαβήτης θεωρείται πλέον ισοδύναμο Στεφανιαίας Νόσου ανεξάρτητα από την παρουσία Αρτηριακής Υπέρτασης.
Ανάπτυξη μοντέλου μετασχηματισμού και ενστερνισμού ηλεκτρονικής διακυβέρνησης
Authors: Σταμάτη Μαυρέτα
Published: January 2014

Ο στόχος της διατριβής είναι διττός. Αφορά στην ανάπτυξη ολιστικού μοντέλου της διαδικασίας μετασχηματισμού (holistic t-Gov model) των παρεχόμενων υπηρεσιών της δημόσιας διοίκησης σε υπηρεσίες ηλεκτρονικής διακυβέρνησης και στην οικοδόμηση μοντέλου ενστερνισμού (t-Gov adoption model) των σχετικών ηλεκτρονικών υπηρεσιών. Προτείνεται η αντιμετώπιση της διαδικασίας μετασχηματισμού μέσω τριών διαστάσεων, ήτοι οργανωσιακής, κοινωνικής και τεχνολογικής. Μοντελλοποιούνται οι τρεις προτεινόμενες διαστάσεις ως τρία υπομοντέλα και αναλύονται οι συμπεριλαμβανόμενες δομικές έννοιες και οι μεταξύ τους συσχετίσεις. Αξιολογούνται, βάσει ποιοτικής έρευνας, τα προτεινόμενα υπομοντέλα με τεχνικές τεκμηρίωσης, ομάδων εστίασης και προσωπικών συνεντεύξεων και παρουσιάζονται τα ερμηνευτικά συμπεράσματα. Προτείνεται το μοντέλο ενστερνισμού των υπηρεσιών ηλεκτρονικής διακυβέρνησης και διατυπώνονται οι ερευνητικές υποθέσεις που διέπουν το μοντέλο. Αξιολογούνται οι δομικές έννοιες του μοντέλου, βάσει ποιοτικής έρευνας, με τις προαναφερόμενες ερμηνευτικές τεχνικές και παράγεται το προτεινόμενο μοντέλο και οι θεωρητικές υποθέσεις. Η μέτρηση του μοντέλου διεξάγεται δημιουργώντας το αφανές μοντέλο. Η στατιστική αξιολόγηση διεξάγεται σε δύο φάσεις, ήτοι διερευνητική και επιβεβαιωτική και βασίζεται σε μεθόδους και στατιστικούς δείκτες αξιοποιώντας τα στατιστικά πακέτα SPSS και LISREL. Ο στατιστικός εμπειρικός έλεγχος του μοντέλου βασίζεται στη θετικιστική προσέγγιση. Για τη συλλογή των δεδομένων δημιουργείται ένα εργαλείο μέτρησης. Οι δομές του μοντέλου λειτουργικοποιούνται σε μετρίσιμες μεταβλητές και δημιουργούνται κλίμακες μέτρησης. Αξιολογείται η αξιοπιστία και η εγκυρότητα του εργαλείου. Η αξιολόγηση των μοντέλων αντλεί δεδομένα από τη μελέτη περίπτωσης υλοποίησης της ολοκληρωμένης πλατφόρμας παροχής υπηρεσιών στους πολίτες και στις επιχειρήσεις από την Τοπική Αυτοδιοίκηση. Παρουσιάζονται οι αρχές σχεδιασμού της πλατφόρμας και τεκμηριώνεται η στοχοθέτηση της εν λόγω υλοποίησης βάσει των προτεινόμενων μοντέλων.
Η επίδραση συναισθηματικών και άλλων ψυχοκοινωνικών μεταβλητών στην εμφάνιση υποτροπών σε ασθενείς με απομυελινωτική νόσο
Authors: Μητσώνης Χαράλαμπος
Published: January 2014

Αν και υπάρχουν αρκετές μελέτες στην διεθνή βιβλιογραφία οι οποίες εξετάζουν τον ρόλο που διαδραματίζει η ψυχική καταπόνηση στην εμφάνιση των συμπτωμάτων, τις υποτροπές ή την επιδείνωση της ΣΚΠ, δεν έχει καταστεί μέχρι σήμερα δυνατό να προσδιοριστεί με σαφήνεια η πολύπλοκη αυτή σχέση. Σκοπός αυτής της ερευνητικής προσπάθειας, η οποία ξεκίνησε τον Δεκέμβριο του 2003 και ολοκληρώθηκε τον Φεβρουάριο του 2009, δεν ήταν μόνο να αποσαφηνίσει πως το stress και κατ’ επέκταση η ψυχική κατάσταση των ασθενών σχετίζονται με την πορεία της ΣΚΠ, αλλά και να διερευνήσει εάν ένας βιολογικός παράγοντας, όπως η εσιταλοπράμη, μπορεί να έχει προστατευτικό ρόλο απέναντι στην «τοξική» επίδραση των στρεσογόνων γεγονότων ζωής στις υποτροπές ασθενών με ΣΚΠ. Στην Φάση I της έρευνας διαπιστώθηκε ότι, στρεσογόνα γεγονότα ζωής, υψηλά επίπεδα άγχους και λοιμώξεις μπορεί να αυξήσουν σημαντικά τον κίνδυνο υποτροπής σε γυναίκες ασθενείς με ΣΚΠ, με την μορφή εξάρσεων και υφέσεων. Ο κίνδυνος που προκύπτει μετά την εμφάνιση ΨΓΖ έχει αθροιστικό χαρακτήρα. Η στενή σχέση μεταξύ γεγονότων ζωής και επιπέδων άγχους, όπως αυτά αξιολογήθηκαν με την HAM-A, αλλά και η παραπλήσια επίδραση των δύο αυτών παραγόντων στην κλινική πορεία της νόσου, υποδηλώνει ότι πρόκειται για δύο διαφορετικές όψεις του ίδιου υποκείμενου φαινομένου. Στην Φάση II της έρευνας παρατηρήθηκε ότι η «διάρκεια» είναι το μόνο χαρακτηριστικό ψυχικής πίεσης το οποίο αυξάνει τον κίνδυνο ώσης, σε γυναίκες ασθενείς με ΣΚΠ, με την μορφή εξάρσεων και υφέσεων, εν αντίθεση με τον «τύπο» και την «βαρύτητα» των ΨΓΖ, τα οποία δεν φάνηκε να σχετίζονται με τις υποτροπές της ΣΚΠ. Η διάρκεια ενός στρεσογόνου γεγονότος, όπως υποκειμενικά αναφέρεται από τις ασθενείς, είναι ο σημαντικότερος προγνωστικός δείκτης υποτροπής και δεν φάνηκε να επηρεάζεται ούτε από την ψυχική τους κατάσταση. Η επίδραση των ΨΓΖ μακράς-διαρκείας στον κίνδυνο υποτροπής έχει αθροιστικό χαρακτήρα. Μόνο τα «αντικειμενικά» ψυχομετρικά εργαλεία αξιολόγησης της ψυχικής κατάστασης παρουσιάζουν «προγνωστική» ευαισθησία όσον αφορά τον κίνδυνο υποτροπής. Ο αριθμός (συχνότητα) ΨΓΖ που προηγούνται μίας ώσης, δεν φάνηκε να σχετίζεται ούτε με την βαρύτητα (βαθμολογία στην EDSS) ούτε με την διάρκεια της. Στην Φάση III της έρευνας καταδείχθηκε ότι η εσιταλοπράμη μπορεί να αποτελέσει μία αποτελεσματική και καλά ανεκτή θεραπευτική επιλογή για την πρόληψη των υποτροπών που σχετίζονται με ψυχική πίεση σε γυναίκες ασθενείς με ΣΚΠ, με την μορφή εξάρσεων και υφέσεων. Περαιτέρω μακροπρόθεσμες, προοπτικές μελέτες, οι οποίες θα εξετάζουν τόσο ψυχολογικούς (π.χ. ανάπτυξη δεξιοτήτων αντιμετώπισης ψυχοπιεστικών καταστάσεων, γνωσιακή-συμπεριφορική ψυχοθεραπεία, stress managment) όσο και βιολογικούς παράγοντες πρόληψης και θεραπείας, κρίνονται απαραίτητες προκειμένου να μειωθεί ο κίνδυνος υποτροπής που σχετίζεται με το stress σε ασθενείς με ΣΚΠ.
Αλγεβρικοί αλγόριθμοι για την επίλυση πολυωνυμικών συστημάτων και εφαρμογές
Authors: Κοναξής Χρήστος
Published: January 2014

Στην εργασία αυτή μελετάμε την αραιή ή τορική απαλοίφουσα ενός συστήματος πολυωνυμικών εξισώσεων. Αυτή είναι ένα πολυώνυμο στους συντελεστές του συστήματος, ο μηδενισμός του οποίου αποτελεί κριτήριο ύπαρξης ριζών. Οι μέθοδοι που χρησιμοποιούμε εκμεταλλεύονται την στενή σχέση αλγεβρικής και συνδυαστικής γεωμετρίας, όπως αυτή εκφράζεται μέσω του πολύτοπου του Νεύτωνα ενός πολυωνύμου. Οι στόχοι μας είναι ο υπολογισμός της αραιής απαλοίφουσας και του πολυτόπου του Νεύτωνα αυτής. Για τον πρώτο χρησιμοποιούμε πίνακες οι οποίοι υπολογίζονται μέσω μιας μεικτής υποδιαίρεσης των πολυτόπων του Νεύτωνα των πολυωνύμων του συστήματος η οποία κατασκευάζεται με χρήση μιας συνάρτησης ανύψωσης. Προτείνουμε μια συνάρτηση ανύψωσης η οποία οδηγεί σε πίνακα της απαλοίφουσας τύπου Macaulay, όταν τα πολυώνυμα έχουν πολύτοπα του Νεύτωνα τα οποία είναι βαθμωτά γινόμενα του ίδιου πολυτόπου. Για τον υπολογισμό του πολυτόπου του Νεύτωνα της αραιής απαλοίφουσας αναγόμαστε στον υπολογισμό τριγωνοποιήσεων. Τροποποιούμε έναν αλγόριθμο απαρίθμησης κανονικών τριγωνοποιήσεων ώστε να απαριθμεί μόνο κλάσεις ισοδυναμίας τους, μέσω των οποίων μπορούμε να ανακτήσουμε τις κορυφές του πολυτόπου της απαλοίφουσας. Τέλος, δίνουμε μια πλήρη περιγραφή του πολυτόπου του Νεύτωνα της αλγεβρικής εξίσωσης μιας παραμετρικής καμπύλης χρησιμοποιώντας μια ειδική προβολή του πολυτόπου της απαλοίφουσας κατάλληλου συστήματος εξισώσεων. Το πολύτοπο αυτό το υπολογίζουμε μέσω τριγωνοποιήσεων και μεικτών υποδιαιρέσεων.
Μελέτη, σχεδιασμός και χαρακτηρισμός διατάξεων οπτικών μικροδακτυλίων για εφαρμογές σε οπτικά δίκτυα
Authors: Καψάλης Αλέξανδρος
Published: January 2014

Σε αυτή τη διατριβή διενεργείται μία πλήρης περιγραφή των οπτικών χαρακτηριστικών των ενεργών συντονιστών μικροδακτυλίων. Η μελέτη έχει ως σκοπό να συσχετίσει την επίδραση βασικών σχεδιαστικών παραμέτρων του λέιζερ μικροδακτυλίου με τα λειτουργικά χαρακτηριστικά του καθώς και τη δυναμική του συμπεριφορά. Αποτέλεσμα της διερεύνησης αυτής είναι η σύνθεση μιας συνολικής εικόνας για τις ιδιότητες των διόδων λέιζερ συντονιστών μικροδακτυλίου όπως επίσης και για τον προσδιορισμό των βέλτιστων σχεδιαστικών χαρακτηριστικών που απαιτούνται για την πιθανή χρησιμοποίησή τους ως πομπούς σε οπτοηλεκτρονικά ολοκληρωμένα κυκλώματα. Στο πρώτο μέρος της εργασίας μελετώνται θεωρητικά οι συσχετίσεις μεταξύ των σχεδιαστικών παραμέτρων και των λειτουργικών χαρακτηριστικών. Περιγράφεται αναλυτικά η ανάπτυξη ενός πλήρους αριθμητικού μοντέλου προσομοίωσης των λέιζερ συντονιστών μικροδακτυλίου συζευγμένων με έναν ευθύ κυματοδηγό βασισμένο σε πολύτροπες εξισώσεις ρυθμού. Με το μοντέλο που αναπτύχθηκε περιγράφονται τα φασματικά χαρακτηριστικά της διόδου και διερευνώνται οι διαφορετικές περιοχές λειτουργίας του λέιζερ μικροδακτυλίου. Στο δεύτερο μέρος της εργασίας αυτής παρουσιάζονται οι πειραματικές μετρήσεις. Η πειραματική διερεύνηση αρχικά ξεκινά με τον χαρακτηρισμό τόσο αμιγώς ενεργών διατάξεων, όσο και ενεργών-παθητικών. Μελετήθηκαν δακτύλιοι με διαφορετικές ακτίνες ενώ η διερεύνηση των περιοχών λειτουργίας των λέιζερ έγινε μέσω των οπτικών φασμάτων, φασμάτων χρονικής εξέλιξης, των χαρακτηριστικών καμπυλών ισχύος εξόδου συναρτήσει του ρεύματος (L-I), ενώ επιβεβαιώθηκε η συσχέτιση μεταξύ του συντελεστή σύζευξης και των ρευμάτων κατωφλίου των λέιζερ. Μελετήθηκαν φαινόμενα μεταπήδησης τρόπων, μετρήθηκαν οι θόρυβοι φάσης και έντασης, ενώ επιβεβαιώθηκε η πλήρης ταύτιση των πειραματικών ευρημάτων με τις θεωρητικά αναμενόμενες τιμές. Οι δυνατότητες συντονισμού των λέιζερ μικροδακτυλίου παρουσιάζονται στη συνέχεια για όλα τα είδη που προαναφέρθηκαν όπου αναφέρεται εύρος συντονισμού έως και 40nm. Τέλος, παρουσιάζονται εφαρμογές των ενεργών διατάξεων μικροδακτυλίου. Πιο συγκεκριμένα, η δυνατότητα άμεσης διαμόρφωσης των λέιζερ μικροδακτυλίου εως 7Gb/s και η διάδοση ενός οπτικά διαμορφωμένου σήματος σε 100km μονότροπης οπτικής ίνας για 5Gb/s. Επίσης, το λέιζερ μικροδακτυλίου χρησιμοποιήθηκε για μετατροπή μήκους κύματος σε αντίστοιχους ρυθμούς αλλά και ως οπτικός ενισχυτής σε λειτουργία λίγο κάτω από το κατώφλι. Με τον τρόπο αυτό ενισχύθηκαν σήματα της τάξης των 10Gb/s κατά 10 περίπου dB
A multimedia content modeling and classification methodology using visual information for the protection of sensitive user groups
Authors: Μακρής Αλέξανδρος
Published: January 2014

Η διατριβή αφορά στα προβλήματα της οπτικής παρακολούθησης και του εντοπισμού βίας σε βίντεο. Για την οπτική παρακολούθηση αναπτύχθηκαν δύο πλάισια συγκερασμού οπτικών χαρακτηριστικών. Το πρώτο πλαίσιο παρακολούθησης, που τιτλοφορείται «Πλαίσιο Συγκερασμού μοντέλων μέσω κατανομής Πρότασης» (MFP), παρέχει μία μέθοδο για να γίνει αποτελεσματικός συγκερασμός οπτικών χαρακτηριστικών μέσω ανεξάρτητων ιχνηλατών με σκοπό την κατασκευή καλύτερης κατανομής proposal για τον κυρίως ιχνηλάτη. Η μέθοδος επιτυγχάνει μείωση της υπολογιστικής πολυπλοκότητας και σταδιακή αναζήτηση στο χώρο κατάστασης. Το «Ιεραρχικό Πλαίσιο Συγκερασμού Μοντέλων» (HMF) επεκτείνει το πλαίσιο MFP ενσωματώνοντας τα μοντέλα αντικειμένων σε ένα συνολικό μοντέλο που χρησιμοποιεί όλα τα διαθέσιμα οπτικά χαρακτηριστικά. Με αυτόν τον τρόπο αυξάνεται η ευρωστία της μεθόδου. Τα πλαίσια υλοποιήθηκαν και δοκιμάστηκαν σε απαιτητικά βίντεο όπου αποδείχθηκαν εύρωστα και πέτυχαν μείωση του υπολογιστικού κόστους. Για την αναγνώριση βίας προτείνεται ένα σύστημα που ταξινομεί τμήματα βίντεο σαν βίαια ή μη. Το σύστημα χρησιμοποιεί οπτική και ακουστική πληροφορία. Το μέρος που αφορά την ακουστική πληροφορία χρησιμοποιήθηκαν σύγχρονες μέθοδοι από τη βιβλιογραφία. Τα οπτικά χαρακτηριστικά αφορούν τη γενική κίνηση στη σκηνή, την αναγνώριση των πυροβολισμών και την κίνηση των ατόμων που εντοπίζονται. Η μέθοδος δοκιμάστηκε σε ένα σετ από τμήματα διάφορων ταινιών.
Διαχείριση αποφάσεων και αντικειμενοστρεφής αναδιαμόρφωση πρωτοκόλλων και υπηρεσιών σε αυτόνομα και ετερογενή τηλεπικοινωνιακά περιβάλλοντα μελλοντικού διαδικτύου
Authors: Πατούνη Ελένη
Published: January 2014

Τα τελευταία χρόνια, είναι αξιοσημείωτες οι ραγδαίες εξελίξεις στα τηλεπικοινωνιακά συστήματα για όσα αφορούν την ταχεία ανάπτυξη και ενσωμάτωση νέων τεχνολογιών στο ετερογενές δικτυακό περιβάλλον. Ένα καίριο ζήτημα αποτελεί η διαχείριση της πολυπλοκότητας στη συνδεσιμότητα των χρηστών σε σχέση με δύο βασικές εναλλακτικές λύσεις, την ανάπτυξη μηχανισμών διαλειτουργικότητας για την μεταπομπή μεταξύ ετερογενών συστημάτων και την εισαγωγή μηχανισμών δυναμικής προσαρμογής και αναδιαμόρφωσης. Η παρούσα διδακτορική διατριβή εστιάζει στη δεύτερη λύση η οποία καλείται να υπερβεί τους σχεδιαστικούς περιορισμούς της πρώτης. Συγκεκριμένα, αντιμετωπίζονται ζητήματα που αφορούν την εισαγωγή και την επίπτωση της αναδιαμόρφωσης σε τοπικό (ανά συσκευή) και σε δικτυακό επίπεδο, για τη δυναμική προσαρμογή των κινητών συσκευών και δικτυακών στοιχείων με βάση συνιστώσες. Στα πλαίσια της διατριβής δίνεται έμφαση στην προδιαγραφή και τον αναλυτικό σχεδιασμό της εφαρμογής της αναδιαμόρφωσης στη στοίβα πρωτοκόλλων και στο επίπεδο υπηρεσιών με τη χρήση αντικειμενοστρεφών μοντέλων. Επίσης πραγματοποιήθηκε η αποτίμηση και η αξιολόγηση των μηχανισμών τοπικά στις κινητές συσκευές, ως προς τη δυνατότητα εφαρμογής τους και την εφικτότητα των προσεγγίσεων. Ιδιαίτερη έμφαση δόθηκε στην συνολική αποτίμηση και αξιολόγηση των εισαγόμενων μηχανισμών για αναδιαμόρφωση πρωτοκόλλων στο ετερογενές δικτυακό περιβάλλον, λαμβάνοντας υπόψη την ύπαρξη διαφορετικών τύπων συσκευών με ποικίλες δυνατότητες: αναδιαμορφώσιμες και αυτόνομες κινητές συσκευές.
Αναγνώριση χαρακτήρων (OCR) ιστορικών εγγράφων
Authors: Λουλούδης Γεώργιος
Published: January 2014

Ο όρος «αναγνώριση χαρακτήρων» αφορά στην ‘ανάγνωση’ κειμένου από τον υπολογιστή ξεκινώντας από μία εικόνα κειμένου και στην μετατροπή της σε ηλεκτρονικό κείμενο. Στα πλαίσια της διδακτορικής διατριβής μελετήθηκε το στάδιο της κατάτμησης των χειρογράφων και αναπτύχθηκαν νέες μέθοδοι για την κατάτμηση τους στα βασικά στοιχεία που τα αποτελούν, δηλαδή στις γραμμές κειμένου και στις λέξεις. Αναφορικά με το πρόβλημα της κατάτμησης ενός εγγράφου σε γραμμές κειμένου, αναπτύχθηκε μία νέα μεθοδολογία η οποία στηρίζεται στον μετασχηματισμό Hough. Η καινοτομία της προτεινόμενης μεθοδολογίας συνίσταται στα εξής: (ι) εφαρμογή ενός τροποποιημένου μετασχηματισμού Hough στον οποίο η ψηφοφορία στον πίνακα συσσώρευσης γίνεται χρησιμοποιώντας σημεία από blocks ίσου πλάτους τα οποία προκύπτουν από διάσπαση των συνδεδεμένων τμημάτων (connected components), (ii) η διαμέριση του χώρου των συνδεδεμένων τμημάτων σε 3 υποχώρους τα συνδεδεμένα τμήματα των οποίων υπόκεινται σε διαφορετική επεξεργασία και (iii) αποδοτικός διαχωρισμός τμημάτων γειτονικών γραμμών που εφάπτονται. Αναφορικά με την κατάτμηση εικόνας εγγράφου στις λέξεις που την αποτελούν, αναπτύχθηκαν δύο μεθοδολογίες. Στην πρώτη μεθοδολογία, η απόφαση αν ένα κενό είναι μεταξύ λέξεων ή μεταξύ χαρακτήρων σε ίδια λέξη στηρίζεται στον προσδιορισμό ενός κατωφλίου το οποίο υπολογίζεται χρησιμοποιώντας βασικά γεωμετρικά χαρακτηριστικά της εικόνας. Σύμφωνα με τη δεύτερη μεθοδολογία, το πρόβλημα αυτό αντιμετωπίζεται χρησιμοποιώντας μία μέθοδο μη καθοδηγούμενης ομαδοποίησης (unsupervised clustering), που βασίζεται σε μοντελοποίηση με χρήση μίξης Gaussian κατανομών (Gaussian Mixture Modeling). Πειραματικά αποτελέσματα έδειξαν ότι οι τεχνικές αυτές έχουν καλύτερες επιδόσεις, σε σχέση με άλλες τεχνικές της βιβλιογραφίας. Επίσης, αναπτύχθηκε μία νέα μεθοδολογία αποτίμησης των μεθοδολογιών κατάτμησης λέξεων, δύο σταδίων. Η συγκεκριμένη μεθοδολογία αντιμετωπίζει το στάδιο υπολογισμού της απόστασης γειτονικών τμημάτων και το στάδιο ταξινόμησης των αποστάσεων ανεξάρτητα, σε αντίθεση με τις υπάρχουσες μεθοδολογίες αποτίμησης των μεθοδολογιών κατάτμησης λέξεων.
Ανάλυση και αναζήτηση ιατρικών μαστογραφικών εικόνων
Authors: Τζικόπουλος Στυλιανός
Published: January 2014

Στην παρούσα διατριβή παρουσιάζονται δύο CAD συστήματα. Το πρώτο από αυτά αφορά σε ένα πλήρως αυτοματοποιημένο σχήμα κατάτμησης και ταξινόμησης μαστογραφικών εικόνων, με κριτήριο την πυκνότητα του μαζικού παρεγχύματος και την ύπαρξη ασυμμετρίας μεταξύ του ζεύγους μαστών. Αρχικά, εφαρμόζονται τεχνικές προ-επεξεργασίας και κατάτμησης. Στη συνέχεια, εξάγονται χαρακτηριστικά για την εύρεση του μαζικού παρεγχύματος, ενώ η ταξινόμηση πραγματοποιείται με τη βοήθεια των SVM και φθάνει το ποσοστό επιτυχίας του 85.7%. Τα ήδη υπολογισμένα χαρακτηριστικά χρησιμοποιούνται και για την εύρεση πιθανής ασυμμετρίας μεταξύ του ζεύγους μαστών και ο ταξινομητής που υιοθετείται είναι ο one-class SVM, επιτυγχάνοντας ποσοστό επιτυχίας 84.47%. Το συγκεκριμένο σχήμα εφαρμόστηκε στις εικόνες της βάσης miniMIAS. Τα αποτελέσματα αξιολογήθηκαν και επιτυγχάνουν όμοια ή ακόμη και υψηλότερα ποσοστά επιτυχίας σε σχέση με τις σχετικές εργασίες της βιβλιογραφίας, παρόλο που μερικές από αυτές χρησιμοποιούν υποσύνολο εικόνων της ίδιας βάσης. Το δεύτερο σύστημα είναι ένα σύστημα ανάκτησης μαστογραφικών εικόνων, όπου υλοποιούνται τεχνικές ανατροφοδότησης συνάφειας (RF). Τα χαρακτηριστικά είναι στατιστικές πρώτης τάξης της Κανονικοποιημένης Ακτινικής Απόστασης (NRD) του δοθέντος περιγράμματος των μαζών. Το σύστημα αξιολογείται σε ένα πλήθος από 2274 μαστογραφικές εικόνες της βάσης DDSM, που ανήκουν σε 7 διαφορετικές κλάσεις. Τα πειράματα επιβεβαιώνουν ότι η ενσωμάτωση του ακτινολόγου στη διαδικασία ανάκτησης βελτιώνουν τα αποτελέσματα, προσεγγίζοντας το ποσοστό επιτυχίας του 90%. Συνεπώς, η τεχνική του RF δύναται να υιοθετηθεί ως ένα βοηθητικό εργαλείο σε ένα CAD σύστημα
Σύνθεση νέων κετο και εξωμεθυλενικών πυρανονουκλεοζιτών με αντιική και κυτταροτοξική δράση
Authors: Τζιουμάκη Νίκη
Published: January 2014

Η παρούσα διατριβή εστιάστηκε στη σύνθεση νέων κετο και εξωμεθυλενικών νουκλεοζιτών με τροποποιημένους εξαμελείς υδατανθρακικούς δακτυλίους, καθώς και στη βιολογική αποτίμηση της αντιικής και κυτταροτοξικής τους δράσης τους. Στηριζόμενοι αφενός στην ισχυρή αντικαρκινική και αντιική δράση που έχουν επιδείξει φουρανονουκλεοζιτικά ανάλογα, τα οποία φέρουν εξωμεθυλένιο και αφετέρου στη σημαντική βιολογική δράση των κετοπυρανονουκλεοζιτικών, στην παρούσα εργασία περιγράφεται η σύνθεση νέων κορεσμένων και ακόρεστων πυρανονουκλεοζιτών, οι οποίοι φέρουν κετονομάδα ή εξωμεθυλένιο στις θέσεις 2΄, 3΄ ή 4΄ του σακχάρου. Πιο συγκεκριμένα, σχεδιάστηκαν κορεσμένοι και ακόρεστοι εξω-πυρανονουκλεοζίτες που φέρουν κετονομάδα ή εξωμεθυλενική ομάδα στη 2΄ και στη 4΄-θέση του σακχάρου, καθώς επίσης και πεντο-πυρανονουκλεοζίτες με κετονομάδα ή εξωμεθυλενική ομάδα στη 2΄- και 4΄-θέση του υδατανθρακικού τμήματος. Τέλος, πραγματοποιήθηκε η σύνθεση των πυρανονουκλεοζιτών που φέρουν κετονομάδα στη 2΄-θέση και εξωμεθυλενική ομάδα στη 3΄-θέση του σακχάρου. Στην παρούσα διδακτορική διατριβή παρατίθενται επίσης τα αποτελέσματα, τα οποία ελήφθησαν από μελέτες επί της κυτταροτοξικής, αντιικής και αντιοξειδωτικής δράσης των νέων κετο και εξωμεθυλενικών πυρανονουκλεοζιτικών αναλόγων.
Εφαρμογή στερεοτακτικής ακτινοχειρουργικής με γραμμικό επιταχυντή για αντιμετώπιση καλοήθων παθήσεων εγκεφάλου
Authors: Καλογερίδη Μαρία-Αγγελική
Published: January 2014

Από το Μάιο του 2000 έως τον Ιούνιο του 2004 υποβλήθηκαν στο Α.Ο.Ν.Α «Ο ΑΓΙΟΣ ΣΑΒΒΑΣ» σε στερεοτακτική ακτινοχειρουργική με Γραμμικό Επιταχυντή 34 ασθενείς με καλοήθεις όγκους του εγκεφάλου. Από αυτούς, οι είκοσι είχαν ακουστικό νευρίνωμα και οι υπόλοιποι μηνιγγίωμα. Η διάρκεια της παρακολούθησης κυμάνθηκε από 50-99 μήνες με διάμεσο χρόνο παρακολούθησης τους 74 μήνες και μέσο χρόνο παρακολούθησης τους 74.6 μήνες. Ο διάμεσος χρόνος παρακολούθησης για τα νευρινώματα και τα μηνιγγιώματα ήταν 73 μήνες και 78.5 μήνες αντίστοιχα. Αυτό το διάστημα είναι ικανό τόσο για την εκτίμηση της αποτελεσματικότητας της θεραπείας όσο και για την εκδήλωση της τοξικότητάς της. Στο διάστημα της παρακολούθησης έλεγχος της νόσου επιτεύχθηκε στο σύνολο των ασθενών (100%) με δεδομένο ότι κανένας ασθενής δεν παρουσίασε απεικονιστική αύξηση της χωροκατακτητικής εξεργασίας. Ποσοστό 58% των ασθενών με ακουστικό νευρίνωμα και 61.5% των ασθενών με μηνιγγίωμα παρουσίασαν μείωση του μεγέθους του όγκου. Συνολικά σε 19 ασθενείς (ποσοστό 59%) επιτεύχθηκε μείωση του όγκου. Στους υπόλοιπους ασθενείς το μέγεθος του όγκου παρέμεινε σταθερό. Οι άμεσες παρενέργειες από την εφαρμογή της μεθόδο αφορούν σε κεφαλαλγία ή τοπικό άλγος στα σημεία στερέωσης της στεφάνης το πρώτο 24ωρο μετά την εφαρμογή της μεθόδου που σημειώθηκε σε κάποιους ασθενείς. Ωστόσο τα συμπτώματα υποχώρησαν με τη λήψη παρακεταμόλης και αποδίδονται στην εφαρμογή των βιδών που συγκρατούν τη στεφάνη. Η τοξικότητα από την εφαρμογή στερεοτακτικής αφορά κυρίως τα κρανιακά νεύρα και ιδιαίτερα το τρίδυμο και το προσωπικό νεύρο. Κανένας ασθενής δεν εμφάνισε μόνιμη νέα συμπτωματολογία ή επιδείνωση προϋπάρχουσας συμπτωματολογίας. Από τη συγκριτική μελέτη των ποσοστών αυτών με τα ποσοστά ανάλογων μελετών από τη διεθνή βιβλιογραφία συνάγεται ότι η στερεοτακτική ακτινοχειρουργική με Γραμμικό Επιταχυντή για ακουστικά νευρινώματα και μηνιγγιώματα είναι μία μέθοδος καλά ανεχτή, με υψηλή αποτελεσματικότητα και χωρίς ιδαίτερες παρενέργειες, που εξασφαλίζει καλή ποιότητα ζωής στον ασθενή.
Πηγές και θεολογία της Ζ' Οικουμενικής Συνόδου
Authors: Γεωργιάδης Κωνσταντίνος
Published: January 2014

Η αποσαφήνιση της περί ενσάρκου Θεού Λόγου και ιερών εικόνων εκκλησιαστικής πίστεως επιχειρείται ως απώτερος ερευνητικός στόχος της παρούσας διατριβής, με άξονα τα Πρακτικά της Ζ΄ Οικουμενικης Συνόδου και λαμβανομένου υπόψη του ιδιαίτερου πολιτισμικού περιβάλλοντος των μέσων βυζαντινών χρόνων. Έτσι δικαιολογείται ο χαρακτηρισμός θέσει σώμα Θεού αναφορικά με τις ιερές εικόνες. Η αντιπαραβολή με το ανθολόγιο και την επιχειρηματολογία των εικονομάχων της Ιέρειας είναι δεδομένη, ώστε να αναδειχθεί ο αντιμανιχαϊστικός, αντιμονοφυσιτικός και αντιηθικιστικός λόγος της Εκκλησίας, όπως κατασταλάζει στη Νίκαια. Αποδεικνύεται ότι το εικονομαχικό πρόβλημα οφείλεται πρωτογενώς στην πίστη για την απώλεια της περιγραπτής σαρκός του Χριστού μετά την Ανάσταση, ανάγεται δηλ. στο ίδιο το ενσημαινόμενο των ιερών εικόνων και δευτερευόντως στο χειροποίητό τους, σύμφωνα με μια μανιχαΐζουσα ή μονοφυσιτίζουσα χριστολογία που μάλλον ασύνειδα καταλαμβάνει τη σκέψη των εικονομάχων. Τα κύρια αυτά συμπεράσματα, που έχουν ήδη τεκμηριωθεί κατά τον ορθό λόγο και την πίστη των πατέρων της Νίκαιας, επαναβεβαιώνονται μέσα από την παρούσα ερευνητική και ερμηνευτική προσπάθεια, που άλλοτε αποδομεί και άλλοτε ανασυνθέτει τη σύγχρονη βιβλιογραφία ακολουθώντας την πάγια μεθοδολογία των πατέρων και των συνόδων κατά το συναμφότερο της φιλολογικής ακρίβειας και της δογματικής ορθότητας. Εκ των προτέρων έχει τεκμηριωθεί η υψηλή στάθμη παιδείας του Η? αιώνα στο Βυζάντιο, η αρχαιότητα και οικουμενικότητα των ιερών εικόνων καθώς και το ετεροπολιτισμικό σε σχέση με την ελληνική σκέψη μανιχαϊστικό ιδεολογικό υπόβαθρο των εικονομάχων. Παράλληλα, έχει αναδειχθεί η σύνδεση μεταξύ των ελλήνων και λατίνων πατέρων του Η΄ αιώνα κατά την ανταλλαγή εικονόφιλων πατερικών χρήσεων και σχετικής επιχειρηματολογίας, έχει απαντηθεί το ερώτημα γιατί το έργο του Δαμασκηνού δεν χρησιμοποιήθηκε επίσημα στη Νίκαια, και έχει εξευρεθεί το κριτήριο με το οποίο απαξιώνεται το εικονομαχικό πατερικό ανθολόγιο της Ιέρειας συγκριτικά με τα αντίστοιχα ανθολόγια της Νίκαιας. Επιπλέον έχουν εξακριβωθεί τα ιστορικά αίτια και οι αφορμές της εικονομαχικής πολιτικής των Ισαύρων, σε μια προσπάθεια αιτιολόγησης της εικονομαχίας όπου τα στεγανά μεταξύ γνωστικισμού-μανιχαϊσμού, αρειανισμού, μονοφυσιτισμού και εικονομαχίας αποδεικνύονται περισσότερο εύθραστα απ? ότι η σύγχρονη έρευνα πιστεύει, με κοινό σημείο συνάντησής τους την κατά το μάλλον ή ήττον υποτίμηση της ανθρωπίνης σαρκός του Χριστού.